VABILO

Oddelek za filozofijo FF UM in DAF (Društvo za analitično filozofijo in filozofijo znanosti) vabita na predavanje:

**Estetska sprememba**

Predavala bo Stella Aslani, doktorska študentka na Oddelku za filozofijo Filozofske fakultete Univerze v Ljubljani.

Predavanje bo v **torek 9. januarja 2018 ob 18.00** v **predavalnici 2.9 Filozofske fakultete, Univerze v Mariboru**

Prisrčno vabljeni!

 Izvleček

V preteklosti je bila družba podvržena številnim spremembam. Vsako stoletje, vsako obdobje je imelo svoj koncept, svojo idejo o tem, kakšen je svet. Na podlagi tega so bili zgrajeni celotni sistemi, značilni za določeno obdobje, vendar nobeden ni trajal. Ko je bil koncept, na katerem je bil zgrajen sistem, razblinjen, so ljudje doživljali razočaranje, ki je privedlo do pesimizma in potrebe po novem konceptu, na katerem naj bi zgradili novi sistem, novi dih optimizma.

Če pogledamo nazaj, je ta vzajemnost konceptov, sistemov in razočaranja dosegla vrhunec v 20. stoletju, stoletju, preplavljenem s koncepti in sistemi, kar lahko vidimo tudi v literaturi kritične teorije. Ta vrhunec je imel neposreden vpliv na 21. stoletje in sodobno družbo, družbo, ki išče morebitne nove smeri spremembe.

Vprašanje, ki se postavlja na tej točki je: kateri koncept je koncept, ki lahko pripelje do spremembe v sodobni družbi? Da bi odgovorili na to vprašanje, je treba najprej temeljito preučiti osnove, kot je človeška narava. Predlagani način za tak pregled je skozi umetnost. Z umetnostjo dobimo neodtujeno spoznanje, na katerem temelji koncept spremembe, natančneje estetsko-etičen pristop.

Življenjepis

Stella Aslani je leta 2012 diplomirala iz angleščine in filozofije na Filozofski fakulteti Univerze v Mariboru. 2015 je magistrirala iz angleščine in filozofije kulture na Filozofski fakulteti Univerze v Ljubljani. Leta 2016 je za svoje interdisciplinarno magistrsko delo »A Work of Art as an Expression of Society and Concrete Examples From Yann Martel’s *Life of Pi*« prejela Prešernovo nagrado Filozofske fakultete v Ljubljani. V reviji Central European Journal of Canadian Studies je objavila del magistrskega dela pod naslovom »Yann Martel's *Life of Pi* as a Reflection of the True Self«. Istega leta je vpisala tudi doktorski študij iz filozofije. Njena sedanja raziskava je osredotočena na umetnost, človeško naravo, epistemologijo in ontologijo, s poudarkom na kritiki sodobne družbe.